דוחות טובים לחברת התוכנה אטיוניטי, שגם מעלה פעם נוספת את התחזית השנתית שלה. אטיוניטי מספקת פתרונות לגישה, לניהול, לשיתוף ולהפצת נתונים. החברה נסחרת בנאסד"ק לפי שווי של 342 מיליון דולר, אחרי עלייה של 147% במחיר המניה בשנה החולפת.
ברבעון השלישי עקפה אטיוניטי את תחזיות האנליסטים כשרשמה הכנסות של 22.2 מיליון דולר, צמיחה של 34.8% בהשוואה לרבעון המקביל ושל 12.2% בהשוואה לרבעון הקודם. חלק ההכנסות ממכירת רישיונות לתוכנה עלה ל-62%, בהמשך למגמה של הרבעונים הקודמים, וזאת לאחר שהכנסות אלה צמחו בכ-50% ביחס לרבעון המקביל והסתכמו ב-13.8 מיליון דולר. הכנסות החברה מתחזוקה ושירותים צמחו גם הן, בשיעור של כ-16% לסך של 8.4 מיליון דולר.
בשורה התחתונה רשמה החברה רווח נקי חשבונאי (GAAP) של 3.1 מיליון דולר, לעומת הפסד נקי של 428 אלף דולר ברבעון המקביל. הרווח הנקי Non-GAAP, בנטרול סעיפים חשבונאיים שונים, הסתכם ב-4.5 מיליון דולר, עלייה בשיעור תלת-ספרתי הן ביחס לרבעון המקביל והן ביחס לרבעון הקודם. הרווח הנקי למניה הגיע ל-20 סנט, גבוה משמעותית מתחזיות האנליסטים.
בחודשים ינואר-ספטמבר 2018 הסתכמו הכנסות החברה ב-60.3 מיליון דולר, צמיחה של 37.5%, כאשר חלק הרישוי מתוך ההכנסות הגיע ל-58.7%. הרווח הנקי GAAP בשלושת הרבעונים הראשונים הסתכם ב-3.5 מיליון דולר, בהשוואה להפסד נקי בסך 5.1 מיליון דולר בתקופה המקבילה ב-2017. הרווח הנקי Non-GAAP הגיע ל-7.7 מיליון דולר, גם במקרה זה בהשוואה להפסד בתקופה המקבילה, בסך 1.6 מיליון דולר.
מתחילת השנה אטיוניטי ייצרה 6.4 מיליון דולר מפעילות שוטפת ובסוף הרבעון השלישי היו לחברה 38.1 מיליון דולר בקופה. לאחרונה הגישה החברה תשקיף מדף שיאפשר לה לבצע גיוס של עד 100 מיליון דולר בהנפקה בוול סטריט, במקרה שתחליט לעשות זאת.
התחזית השנתית החדשה של אטיוניטי היא להכנסות של 83-85 מיליון דולר, בהשוואה לתחזית הקודמת שהייתה ל-78-81 מיליון דולר (ולתחזית המקורית שניתנה בתחילת השנה, שהייתה ל-75-78 מיליון דולר). המשמעות היא שהחברה תציג השנה צמיחה של 34%-37% ביחס ל-2017. בנוסף, אטיוניטי מצפה לשיעור רווח תפעולי (Non-GAAP) של 13%-15%, עלייה מהתחזית הקודמת שהייתה ל-7%-10%, כך שהרווח התפעולי יסתכם השנה ב-10.8-12.8 מיליון דולר.
שמעון אלון, יו"ר ומנכ"ל אטיוניטי, מסר כי "הרבעון השלישי של שנת 2018 היה רבעון מצוין נוסף לחברה. אנו שמחים לדווח על גידול חד של 50% בהכנסות מרישיונות בהשוואה לרבעון המקביל אשתקד, וגידול של 35% בסך ההכנסות לעומת הרבעון המקביל אשתקד, כמו גם תוצאות חזקות ברווח ובתזרים המזומנים מפעילות שוטפת. השיא בתוצאות נובע מתמהיל בריא של עסקאות עם לקוחות חדשים, הרחבת פעילות עם לקוחות קיימים, גידול בכל הטריטוריות, סט המוצרים המורחב שלנו והתרומה של שותפים חדשים וקיימים".